Bitcoins setter nok en rekord

Nå selges én bitcoin for over 1000 dollar.

POPULÆRE: Etterspørselen etter bitcoins øker stadig. Vis mer byoutline Rick Bowmer

Publisert: Publisert: 27. november 2013 20:17

Den virtuelle valutaen bitcoins har nådd nok en milepæl. Onsdag ble én bitcoin omsatt for 1044 dollar på handelsplassen Mt. Gox, melder Marketwatch.

Bitcoins har dermed steget enormt mye i verdi på kort tid, til tross for at andre aktivaklasser som gull har falt. Til sammenligning var kursen rundt 13 dollar ved årets inngang.

Den siste tidens kursøkning forklares blant annet gjennom økende tro på at valutaen i større grad vil bli allemannseie, økt etterspørsel i Kina og økte investeringer i bitcoin-selskaper.



Grunnen til at bitcoins gjerne omtales i samme åndedrag som gull, er relatert til måten de «utvinnes». Bitcoins skapes gjennom virtuell gruvedrift, der datamaskiner løser kryptografiske algoritmer som blir vanskeligere over tid.

Dette gjør at bitcoins får mange av de samme egenskapene som gullet: De brukes som en «trygg havn» fra uroen i finansmarkedene, som sikring mot inflasjon drevet av sentralbankene og for å diversifisere bort fra de store, klassiske valutaene.

Den forrige milepælen, 900 dollar, ble nådd etter en høring om valutaen i det amerikanske Senatet. Dette ble tolket som et tegn på at datapengene har oppnådd bredere aksept.

Den amerikanske sentralbanksjefen Ben Bernanke har også omtalt bitcoins som lovende på sikt. Bernanke advarte dog mot mulighetene for at bitcoins kan bli brukt av kriminelle. Angivelig skal det være mulig å betale for narkotika med bitcoins på internett.

Les også: Høyeste Nasdaq-nivå på 13 år



Les også: Kina tolererer Bitcoins - enn så lenge...



Les også: Handler du bitcoins må du ut med skatt og moms

